作者：王沂孙
词牌/韵律：南浦

paragraphs: 柳外碧连天，漾翠纹渐平，低蘸云影。
应是雪初消，巴山路、蛾眉乍窥清镜。
绿痕无际，几番漂荡江南恨。
弄波素袜知甚处，空把落红流尽。
何时橘里莼乡，泛一舸翩翩，东风归兴。
孤梦绕沧浪，苹花岸、漠漠雨昏烟暝。
连筒接缕，故溪深掩柴门静。
只愁双燕衔芳去，拂破蓝光千顷。